
1
Normer, kritikk, musikk og pedagogikk – en introduksjon

Hvis du har åpnet denne boken, er det stor sannsynlighet for at du er student i høyere musikkutdanning eller studerer faget musikk som del av en lærerutdanning. Du er antakelig student på en lærerutdanning i praktiske og estetiske fag med musikk, et bachelorstudium i musikkpedagogikk, en praktisk-pedagogisk utdanning rettet mot undervisning i musikk eller en grunnskole- eller barnehagelærerutdanning der musikk er et av fagene som tilbys. Det kan også hende at du tar et årsstudium i musikk eller et masterstudium med musikkpedagogikk, eller at du går på en utøvende musikkutdanning der denne boken inngår i pensum. Uansett hva slags musikkutdanning du holder på med, er det stor sannsynlighet for at du har en del trekk til felles med medstudentene dine. I tillegg til at dere alle mest sannsynlig har en stor interesse for musikk og antakelig har holdt på med musikk i mange år allerede, er det nok også store sjanser for at mange av dere tilhører det vi kan kalle majoritetsbefolkningen, og at dere har bakgrunn i det vi gjerne kaller den kulturelle middelklassen. Mange av dere vil også ha foreldre som selv er interesserte i musikk, og som kanskje også har vært musikkstudenter, og det er overveiende sannsynlig at dere relativt tidlig i livet har blitt veiledet inn i fritidsaktiviteter og utdanninger som leder mot høyere musikkutdanning på ulike måter. Samtidig som jeg har grunn til å anta at mange av dere som leser denne boken, har relativt lik bakgrunn, er dere selvfølgelig også forskjellige, og det er viktig å huske på at ikke alle som velger å ta høyere musikkutdanning, har den bakgrunnen jeg har skissert her. Du som leser, kan ha foreldre som er interessert i og utdannet innenfor alt annet enn musikk, du kan ha bakgrunn i arbeiderklassen, tilhøre en minoritetsgruppe i befolkningen eller ha begynt å spille eller synge relativt kort tid før du ble student i høyere musikkutdanning. Likevel viser forskning, både i Norge og i andre land (Madsen, 2013; Nysæther et al., 2021; Bull et al., 2022), at rekruttering til musikkutdanninger foregår fra en relativt ensartet del av befolkningen, statistisk sett. Hvorfor det er slik, skal jeg komme tilbake til senere. Akkurat nå skal jeg nøye meg med å ta det som utgangspunkt for å forklare hvorfor jeg har skrevet denne boken.

Hvis man har relativt lik bakgrunn, er det også ganske stor sjanse for at man har liknende erfaringer og verdier, og at man tenker likt om mange ting. For å ta et nærliggende eksempel, er det antakelig slik at de fleste av dere som åpner denne boken er enige om at musikk er viktig, og at det å beskjeftige seg med musikk har en verdi i seg selv og er noe alle burde gjøre eller i det minste få tilgang til. Det kan til og med hende at dere er noenlunde enige om hva slags musikk som er bra, og hva dere ikke liker så godt, i hvert fall i store trekk. Et utsagn som «jeg hører på alt unntatt dansebandmusikk» er for eksempel ganske vanlig blant mennesker med bakgrunn i den kulturelle middelklassen (Dyndahl et al., 2015). Dere som har åpnet denne boken, har også mest sannsynlig det til felles at dere har deltatt i musikkundervisning i en eller annen form og der blitt kjent med systemer, tradisjoner, metoder og måter å gjøre ting på som dere har funnet meningsfulle, og som har fungert godt for dere. Alt dette er i seg selv uproblematisk. Samtidig er det en bestemt grunn til at dere sitter nettopp med denne boken: På et eller annet punkt i livet skal dere etter alt å dømme selv undervise i musikk. Da kommer dere til å møte mennesker – barn, unge og voksne – som har helt annen bakgrunn og andre erfaringer, oppfatninger og forutsetninger enn dere selv. Kanskje har de også helt andre forståelser av musikk; hva musikk er, hva musikk er godt for (eller ikke), hva som er god musikk, og hva slags musikk de helst ikke hører på. Dere kommer også til å møte mennesker som har lært musikk på helt andre måter og steder enn dere selv.

Derfor har jeg skrevet denne boken. For at du som skal undervise i og med musikk, skal ha en så bred forståelse som mulig av hvordan musikk virker på, for og i mennesker. Jeg ønsker også å bidra til at du utvikler et kritisk og bevisst forhold til de undervisningstradisjonene du selv har vært og er en del av, og til dem du ennå ikke kjenner til. Ikke minst vil jeg at du skal utvikle en generell normkritisk bevissthet – en evne til å alltid stille spørsmål ved vedtatte sannheter rundt det som har med musikk og musikkundervisning å gjøre, og en grunnleggende forståelse som gjør at du aldri tar for gitt at elevene du møter, har samme erfaringsbakgrunn og verdigrunnlag som deg selv. Hva normkritisk innebærer, både teoretisk og praktisk, skal jeg ganske raskt komme tilbake til. Utdypingen av dette begrepet er også noe som kommer til å løpe som en rød tråd gjennom hele denne boken. Men først skal jeg fortelle deg litt om meg selv.

Nå har jeg gjort en rekke antakelser om hvem du – leseren av denne boken – kan være. Da er det bare rett og rimelig at du får vite litt om meg som har skrevet den. På mange måter har jeg nok en bakgrunn som likner den jeg har skissert ovenfor. Min egen musikkundervisning begynte da foreldrene mine bestemte at jeg skulle begynne i en musikalsk lekegruppe for barn da jeg var mellom to og tre år gammel. Deretter begynte jeg å spille piano da jeg var åtte, og jeg har sunget i kor siden jeg gikk på ungdomsskolen. Musikklinjen på videregående skole var et naturlig valg, og etter dette gikk veien inn i høyere musikkutdanning. Jeg er utdannet faglærer i musikk, vokalpedagog og sanger, og jeg har hatt sangelever, dirigert kor og jobbet for en musikkfestival. På et punkt i livet valgte jeg å ta en doktorgrad i musikkpedagogikk, og det var også da jeg begynte å undervise i høyere musikkutdanning. Siden har jeg forsket innenfor fagområdet musikkpedagogikk og undervist studenter som skal bli musikkpedagoger, både i Norge, Sverige og Finland. Når denne boken skrives, har jeg rundt 20 års erfaring med dette og arbeider som professor i musikkpedagogikk ved Norges musikkhøgskole. Jeg tilhører majoritetsbefolkningen i Norge og er også trygt plassert i den kulturelle øvre middelklassen. Samtidig er jeg født, og delvis oppvokst, i en arbeiderklassekontekst og er en kvinne som er gift med en kvinne. Jeg er altså både svært privilegert og tilhører en minoritet på én og samme tid. Det at jeg står midt mellom det å være sosialt heldig plassert og samtidig er del av en gruppe mennesker som kan bli utsatt for diskriminering, har gitt meg innsyn i ulike typer virkelighet. Det har også forskningsprosjektene jeg har deltatt i, og alle studentene jeg har møtt i ulike kontekster, bidratt til. Gjennom dem har jeg i tillegg fått innsyn i andre virkeligheter enn min egen. Det er dette jeg ønsker å dele med deg. Ikke først og fremst gjennom å dele mine egne erfaringer, men gjennom å formidle perspektiver, teorier, forskning og måter å tenke på som utvider virkelighetsforståelsen og utfordrer det vi tar for gitt. Samtidig er det slik at jeg og både det jeg skriver, og måten jeg har valgt å skrive det på, preger denne boken på måter som kan forstås som normative. Heller ikke jeg unnslipper min egen bakgrunn og mine egne erfaringer, og som du helt sikkert vil se senere i boken, henger valget av eksempler, fortellinger og til og med rekkefølgen å presentere stoffet på ofte tett sammen med hvem jeg er som person, og mine egne kulturelle forutsetninger. Underveis i lesningen håper jeg derfor at du klarer å forholde deg normkritisk også til disse aspektene ved boken. Men hva er egentlig normkritikk? For at du skal få en god forståelse av hva dette begrepet kan innebære i musikkpedagogisk sammenheng, vil jeg i det neste avsnittet analysere og undersøke nærmere de ordene og begrepene som til sammen utgjør den første delen av denne bokens tittel: normer, kritikk, musikk og pedagogikk.


Normer, verdier og makt – en kort innføring

Et av hovedbegrepene i denne boken er ordet norm. Norm er et ord vi kjenner igjen fra hverdagsspråket. For eksempel utgjør det en del av begrepet normal, som vi i dagligtale forstår som «vanlig» eller «gjennomsnittlig». Norm er imidlertid et ord som også har en mer spesifikk, faglig mening. Kort definert er norm en anerkjent regel, en rettesnor eller en målestokk. I denne boken brukes ordet norm hovedsakelig i tråd med Harald Grimen og Anders Molanders definisjon av begrepet, som en «allmenn handlingsanvisning … [som] sier hvordan vi bør forholde oss eller hva vi bør gjøre i en situasjon av en viss type» (Grimen & Molander, 2008, s. 183). En norm er altså ikke nødvendigvis lovfestet, men det er likevel noe som regulerer handlingene våre gjennom å gi oss kunnskap om hva som er sosialt akseptabel oppførsel i ulike situasjoner. Slik er normer også koblet til bakenforliggende verdier. Ingrid Maria Hanken (2004, s. 123) beskriver denne koblingen slik: «Verdier er mer generelle standpunkter man ønsker å forplikte seg på, mens normer er konkretiseringer av disse verdiene.» I denne koblingen ligger også nøkkelen til å forstå hvordan normer og makt henger sammen. Hvis normer er handlingsanvisninger som sier noe om hva vi bør gjøre, eller hvordan vi bør forholde oss, vil det å velge å handle eller tenke på andre måter bli forstått som noe uønsket av menneskene rundt oss. Et annet handlings- eller tankemønster enn det som forstås som det normale, vil da bli møtt med sosiale sanksjoner, for eksempel i form av kommentarer, tilrettevisning eller i verste fall ekskludering og utfrysning. Siden normer kan forstås som konkretiseringer av verdier, vil det være den sosiale gruppens felles verdigrunnlag som ligger til grunn for denne typen straffereaksjoner. Vi kan dermed si at fellesskapet utøver makt gjennom å sanksjonere andre handlings- eller tankemønstre enn dem som anses å harmonere med de bakenforliggende verdiene. Utfordringene oppstår når verdigrunnlaget ikke er klart kommunisert, når det viser seg å være etisk eller samfunnsmessig problematisk, eller når det ikke egentlig finnes noen enighet om hvilke verdimessige standpunkter man ønsker å forplikte seg på.

Å undervise innebærer at man stadig vil befinne seg i situasjoner der det forekommer etiske dilemmaer og verdikonflikter, og der ulike sett av normer blir satt i spill. Det innebærer også å måtte forholde seg til fagtradisjoner der den aktuelle kunnskapen kan være akkumulert over lang tid, og der utøvelsen og formidlingen av denne kunnskapen – enten den er teoretisk eller praktisk basert – også vil innebære iverksettelse av spesifikke normer. Dette er ikke minst tydelig i musikkundervisning av ulike slag, der kunnskap om tradisjoner og oppføringspraksis ofte utgjør en vesentlig del av undervisningsinnholdet. Ifølge Monika Nerland (2004b) kan lærere, inkludert musikkpedagoger, forstås som kunnskapsagenter. Disse agentene legger til rette for at elevene kan tilegne seg nødvendig kunnskap, for eksempel gjennom å planlegge undervisningen og dens innhold i tråd med det som forventes i læreplanen eller rammeplanen. Mange av valgene lærerne gjør i den forbindelse, er bevisste og styrt av lærernes eksplisitte kunnskap og erfaring. På samme tid er lærernes valg også påvirket av kunnskap, erfaringer og holdninger de har, men som ikke er bevisstgjort i like stor grad. I slike tilfeller uttrykker Nerland (2004b, s. 53) at «kunnskap opererer formende gjennom [lærerne], og tilbyr både lærere og elever mulige handlingsrom». Den delen av kunnskapsformidlingen som i mindre grad er bevisst, har altså også store konsekvenser for både lærerens og elevenes opplevelser av fagets muligheter. En normkritisk tilnærming til undervisning innebærer å bevisst undersøke hvilke normer og verdigrunnlag som iverksettes i den undervisningen vi gjennomfører. I tillegg innebærer den at vi inntar en granskende og kritisk holdning til om disse normene og verdiene er hensiktsmessige og bør anerkjennes som gyldige. Håpet er at en slik tilnærming vil gjøre oss mer oppmerksomme på den kunnskapen som virker i og gjennom oss, men som vi har et mer ubevisst forhold til. Dermed kan vi også ta mer gjennomtenkte valg som pedagoger. I en utlegning av hva som kjennetegner normkritisk pedagogikk, skriver Åse Røthing (2020) at en slik pedagogikk bygger på flere teoretiske tradisjoner der maktkritikk står sentralt. Videre bygger den på «perspektiver som inviterer til kritiske undersøkelser av prosesser som skaper og opprettholder privilegier i gitte kontekster» (Røthing, 2020, s. 53). Nedenfor vil jeg gjennomgå noen av de mest sentrale maktkritiske teoretiske perspektivene og vise hvordan de kan ha relevans i musikkpedagogiske sammenhenger. Først skal jeg imidlertid forklare kort hva «kritikk» og «kritisk» innebærer i en akademisk sammenheng.



Normkritiske teoretiske perspektiver – en gjennomgang

I dagligtale bruker vi ofte ordene kritikk og kritisk for å betegne noe negativt. Det kan være at vi har fått kritikk for å ha utført en arbeidsoppgave på en dårlig måte, eller noen kan ha uttalt seg kritisk om forholdene ved studiestedet – «standarden på øvingsrommene holder virkelig ikke mål!» I akademisk sammenheng betegner disse ordene mer en undersøkende og granskende holdning til verden og de sosiale forholdene i den. For Røthing (2020) innebærer kritisk tenkning innenfor rammen av høyere utdanning ikke bare at man har et bevisst forhold til standardene for vitenskapelig sannhet og gyldighet og kan utøve kildekritikk, selv om disse aspektene også kan sies å inngå. Hun skriver (s. 27): «Kritisk tenkning må også knyttes til kritisk refleksjon omkring maktforhold i samfunnet, i et forsøk på å forstå, eventuelt kritisere, og i siste instans også utfordre disse.» I denne boken er det nettopp en slik forståelse av begrepet kritisk som er utgangspunktet, og når «kritisk» kobles sammen med «norm» og blir til ordet «normkritisk», er det maktforholdene slik de fremstår og utspiller seg i og gjennom normgivende og normdannende praksiser, som blir underlagt granskning og forsøksvis utfordret. Siden dette er en bok som i hovedsak henvender seg til studenter som skal undervise innenfor området musikk, er det i første rekke praksiser som faller inn under det musikkpedagogiske området, som er i fokus. Likevel, som det vil fremgå i de neste kapitlene, kan disse praksisene i høyeste grad sies å være knyttet til de generelle maktforholdene i samfunnet.

Det finnes en rekke teoretiske tradisjoner som kan sies å være «kritiske» på ulike vilkår og vis, og som alle bidrar til maktkritikk og kritisk tenkning på de måtene som er skissert ovenfor. De mer etablerte av disse, som kritisk teori og kritisk pedagogikk, er tidligere vel beskrevet og behandlet i musikkpedagogisk sammenheng (Hanken & Johansen, 2021; Nielsen, 1998), og jeg kommer derfor ikke til å gå nærmere inn på disse i denne boken. I stedet vil jeg konsentrere meg om teoretiske retninger som enten har fått mye oppmerksomhet i det musikkpedagogiske forskningsfeltet i løpet av de siste årene, eller som kan sies å være på vei inn i dette feltet. Det vil også si at mye av forskningen jeg kommer til å referere til i de videre kapitlene, er bygd på disse retningene eller på beslektede teoretiske antakelser. Jeg har valgt å fokusere på i alt fire ulike teoretiske tradisjoner, nemlig feministisk teori, kultursosiologi, postkolonial teori og posthumanisme, og i hovedsak valgt å beskrive det jeg forstår som disse teorienes «grunnformer». Denne bokens format tillater dessverre ikke en fullstendig gjennomgang av alle de ulike forgreningene som finnes innenfor hvert av de utvalgte teoretiske områdene. Jeg har derfor fokusert på de mer generelle trekkene og skissert noen få utviklingsområder. Det er likevel fullt mulig for den enkelte leser å fordype seg videre dersom det skulle være ønskelig.


Feministisk teori

Feministisk teori har utviklet seg over lang tid og kan sies å ha gjennomgått tre ulike utviklingsfaser eller «bølger». Ifølge Mary Hawkesworth og Lisa Disch (2016) fantes det tidlige manifestasjoner av feministisk tenkning allerede sent på 1700-tallet, og dette tankegodset fortsatte å utvikle seg i løpet av 1800-tallet og inn i det tjuende århundre. Karakteristisk for denne første bølgen av feministisk teori var kampen for kvinners rettigheter, særlig når det gjaldt stemmerett og deltakelse i det politiske liv. Hovedargumentet for at kvinner burde bli tilkjent slike rettigheter, var at forskjeller i biologisk kjønn ikke burde utgjøre en mer legitim grunn for politisk ekskludering enn forskjeller i for eksempel slektskapsforhold eller rikdom. I Norge fikk kvinner alminnelig stemmerett i 1913. Da hadde kvinnebevegelsen kjempet for dette i over 30 år.

Fra å være en politisk bevegelse og en teoretisk retning som hovedsakelig fokuserte på kvinners politiske deltakelse, kom den andre bølgen av feministisk teori i stor grad til å handle om kvinners undertrykkelse og hvordan de større samfunnssystemene legitimerte og videreførte kvinners underordnede stilling i forhold til menn. I utviklingen av denne retningen må Simone de Beauvoirs bok Det annet kjønn fra 1949 sies å stå en særstilling. I denne boken skriver de Beauvoir frem sin teori om kvinnen som Den andre sett i relasjon til mannen, som forstås som et universelt subjekt: «Han er Subjektet, han er Det absolutte; hun er Den andre» (de Beauvoir, 2000, s. 36). Hun viser også hvordan kvinnelighet er kulturelt, sosialt og historisk konstituert, og hvordan kvinners «annethet» gjennom historien har blitt legitimert gjennom lovgivning, religion, filosofi, litteratur, biologi og psykologi, «for å vise at kvinnens underlegne stilling er villet i himmelen og fordelaktig på jorden» (s. 41). Der de Beauvoir skriver i en eksistensialistisk tradisjon, angriper andre bidragsytere de aktuelle områdene fra for eksempel marxistiske, psykoanalytiske og liberale teoretiske ståsteder.

Den tredje bølgen av feministisk teori har i stor grad fokusert på å destabilisere oppfatninger av kropp, kjønn og seksualitet som noe naturgitt og på å oppløse tokjønnsmodellen og gi rom for en rikere og bredere oppfatning av kjønn og kjønnsuttrykk enn det som tradisjonelt har vært vanlig. Her står Judith Butlers arbeid særlig sentralt, med bøker som Gender trouble (Butler, 2006) og Bodies that matter (Butler, 2010). Ideen om interseksjonalitet (Crenshaw, 1989) tilhører også dette stadiet av teoriutvikling innenfor det feministiske området. Kort forklart innebærer begrepet interseksjonalitet en tro på at flere undertrykkende strukturer, som rasisme, kapitalisme og heteronormativitet, kan virke på oss på én og samme tid, og at vi kan være ambivalent plassert i forhold til disse, altså på samme tid privilegerte og utsatt for undertrykkelse.

Det normkritiske i feministisk teori handler først og fremst om å undersøke og utfordre maktforhold knyttet til kvinner og kvinners stilling i samfunnet samt forståelser og normgivende praksiser forbundet med kjønn og seksualitet. I forlengelsen av dette foregår også en kritikk av andre typer undertrykkelse, basert på for eksempel rase, etnisitet, sosial klasse og funksjonsvariasjon. I musikkpedagogisk sammenheng er feministisk teori relevant blant annet for å avdekke og utfordre kjønnsstereotypier og kjønnede former for makt knyttet til musikk og musikkundervisning.



Kultursosiologi

Kultursosiologi utgjør en gren av sosiologien og undersøker kulturelle fenomener i en bred samfunnsmessig kontekst. Håkon Larsen (2019) skriver at «[k]ultursosiologer er opptatt av de symbolske aspektene ved det sosiale liv og disses relasjon til sosial handling» (s. 29), og videre at «[s]osiologiske studier som anlegger kultur som perspektiv, dreier seg om studier av meningsproduksjon i det sosiale livet» (s. 29). På det generelle plan kan en sosiologs oppdrag forstås som det å fortelle om det sosiale livet, så nøkternt som mulig, og noen ganger å avsløre det mennesker ikke ønsker å vite om seg selv og om beveggrunnene for sine egne handlinger (Bourdieu, 2000). Oversatt til kulturens område blir en kultursosiologs oppdrag da å fortelle om menneskers sosiale liv slik det er koblet til og fremstår gjennom ulike kulturelle uttrykk, og å undersøke hva som kan ligge bak det at vi ordner det sosialt-kulturelle livet vårt på de måtene vi gjør.

En av de mest fremtredende kultursosiologene er Pierre Bourdieu, som gjennom sin bok Distinksjonen: En sosiologisk kritikk av dømmekraften (Bourdieu, 1995) nettopp undersøkte menneskers bruk av kultur i det franske samfunnet i 1960-årene. Bourdieu fremhever den kulturelle smaken som et av de viktigste virkemidlene for å markere tilhørighet til sosial klasse og posisjon. I uttrykket «kulturell smak» ligger det å foretrekke visse former for kultur fremfor andre, for eksempel preferanser når det gjelder musikk, litteratur eller billedkunst. I denne forståelsen ligger også at det å vise avsmak for noe paradoksalt nok er en av måtene vi uttrykker vår egen smak på. Med andre ord, hvis jeg gir uttrykk for at jeg ikke liker noe, er det en måte å indirekte si noe om hva jeg faktisk foretrekker.

Bourdieus teorier om smakens betydning for sosial posisjonering ble formulert i en tid da de kulturelle hierarkiene nok var noe annerledes enn de er i dag. I hans forståelse og datamateriale er det for eksempel den vestlige klassiske musikken som figurerer høyest på smakskartet, og som dermed utgjør en av hjørnesteinene i borgerskapets – den dominerende klassens – kulturelle preferanser. Senere undersøkelser (Peterson, 1992; Bennett et al., 2010) har vist at dette har endret seg de siste tiårene til å handle mer om at den legitime smaken – forstått som smaksmønstrene til de øvre samfunnsklassene – handler om å være tilsynelatende kulturelt eller musikalsk altetende: å lytte til og å beherske de sosiale kodene knyttet til et sjangermessig bredt utvalg av musikk. Likevel er grunntanken langt på vei den samme: Mennesker bruker kultur, og ikke minst musikk, for å markere sin plass i det sosiale hierarkiet.

Bourdieu har vært en svært viktig teoretisk bidragsyter i det musikkpedagogiske feltet (Karlsen, 2021), men det er all grunn til å ta også de nyere kultursosiologiske retningene i betraktning. Slik Larsen (2019) beskriver noen av disse, er de i større grad rettet mot å utforske «kulturelle repertoarer og aktørers handlingsrom for utøvelse av kritikk» (s. 13) enn det Bourdieus teorier gir rom for. Sett i lys av en normkritisk forståelse kan vi kort oppsummert si at kultursosiologien undersøker maktforhold knyttet til menneskers sosiale handlinger og meningsskaping i relasjon til ulike kulturuttrykk, og der forestillinger om sosial klasse ofte kommer til å spille en vesentlig rolle. For musikkpedagoger kan kultursosiologien være relevant når det gjelder å forstå hvordan mennesker skaper mening i og med musikk, og hvordan musikk inngår i det å skape og uttrykke kulturelle hierarkier.



Postkolonial teori

Fra den spanske erobringen av Amerika på slutten av 1400-tallet og frem til midten av 1900-tallet foregikk det en omfattende kolonialisering der hovedsakelig vesteuropeiske stater la under seg landområder og folk utenfor sitt eget opprinnelige territorium. Postkolonial teori kan sies å representere et oppgjør med konsekvensene av denne omfattende kolonialiseringen; ikke bare de politiske og økonomiske, men i like stor grad de kulturelle og kunnskapsmessige. Disse innebar ofte en omfattende undertrykkelse av de koloniserte folkeslagenes egne kulturelle uttrykk og kunnskapssystemer. Et av de tidlige bidragene til denne teoretiske retningen er Edward W. Saids bok Orientalism (Said, 1979), der han tar et oppgjør med Vestens eksotifisering og andregjøring av den arabiske verden og den vestlige produksjonen av forestillinger om Orienten som gjorde det umulig for den arabiske befolkningen å gi en nyansert selvfremstilling. Andre postkoloniale teoretiske bidrag undersøker undertrykkelsens konsekvenser når det gjelder hvem som i det hele tatt har mulighet til å ha en politisk stemme og bli hørt (Spivak, 1988) når de makt- og kunnskapssystemene man må uttrykke seg i og gjennom, er undertrykkernes systemer og ikke egentlig tilgjengelige for dem som er i den undertryktes posisjon. En annen innfallsvinkel er kulturelle møter og synergier som kan oppstå når aktører med ulike sosiale og kulturelle identiteter møtes i såkalte «third spaces» (Bhabha, 2004) – rom for utforsking, sammensmeltning og hybriditet som eksisterer utenfor de tradisjonelle forståelsene av autentisitet og hierarki.

Selv om Norge aldri har vært noen kolonimakt i den forstand at vår nasjon har erobret store landområder i andre deler av verden, vil mange hevde at måten den samiske befolkningen historisk har blitt behandlet på – både i vårt land og i de andre nordiske landene som omfatter samiske områder – har mye til felles med den generelle europeiske kolonialiseringen. Den samiske befolkningen ble i flere hundre år forsøkt tvangsassimilert og fratatt eller forbudt å bruke samiske språk, klesdrakter og andre kulturuttrykk, deriblant musikk. Denne kolonialiseringen har også omfattet statlig ekspropriasjon av det som tradisjonelt har vært samiske landområder. Alvorlige konsekvenser av denne undertrykkelsen er fremdeles å finne i dag. Samer har status som urfolk i Norge, og det akademiske fagområdet som fokuserer på studier av urbefolkning – Indigenous Studies – kan sies å være i slekt med postkolonial teori på den måten at begge teoritradisjoner kritisk undersøker effektene av kolonialisering og forsøker å løfte frem andre verdi-, tanke- og kunnskapssystemer enn de dominerende vestlige. I musikkpedagogisk sammenheng har for eksempel Alexis Kallio og Hildá Länsman (2018) vist hvordan logikken som ligger under det finske kunstutdanningssystemet rettet mot barn og unge, et system som tilsvarer våre kulturskoler, ofte ikke samsvarer med den som finnes i de samiske opplæringstradisjonene. Som en konsekvens oppleves ikke dette utdanningssystemet nødvendigvis som spesielt inkluderende av brukere med samisk bakgrunn.

Postkolonial teori undersøker de maktubalansene som har oppstått som følge av vestlige lands utstrakte kolonialisering, og de enorme privilegiene som følger av å dermed kunne definere normer for samfunns- og kunnskapsstrukturer og for hvordan folkeslag i andre deler av verden eller i minoritetsposisjon skal bli forstått og forstå seg selv. Det normkritiske i denne teoretiske retningen er først og fremst knyttet til det å utfordre og kritisk granske undertrykkende normdannende praksiser knyttet til etnisitet og kulturell identitet, men også til å undersøke hva som regnes som gyldig kunnskap, og hvordan tilgangen til å definere dette er fordelt. I en videreutvikling av dette fokuserer såkalt dekolonial teori på at kolonialistiske prosesser stadig pågår, og at det derfor ikke er nok å utfordre og granske undertrykkelse; verdi- og kunnskapssystemer må dekonstrueres, bygges om eller til og med erstattes for å unngå at kolonialiserende praksiser opprettholdes og medfører ytterligere skade. I musikkpedagogisk sammenheng vil dette ofte handle om å la urbefolknings og minoriteters egne musikalske praksiser og tradisjoner danne grunnlaget for kunnskapsutvikling og musikkundervisning (Kallio, 2019; Rakena et al., 2024).

Postkolonial teori sin relevans for musikkpedagogisk forståelse fremgår i eksempelet ovenfor: Ved å kritisk granske et kunnskapssystem iverksatt av majoritetssamfunnet – i dette tilfellet den finske kulturskolen – blir det tydelig hvordan dette systemet utelukker andre former for kunnskap og erfaring, og dermed også potensielt personer med en annen kulturell tilhørighet og identitet enn majoritetsinnbyggerne. En dekolonial tilnærming vil gjøre det mulig å rekonstruere og dermed åpne slike systemer og gjøre dem tilgjengelige for en større del av befolkningen.



Posthumanisme

Posthumanistisk teori låner en del av tankegodset sitt både fra feministisk teori, postkolonial teori og andre retninger, men skiller seg fra disse ved å ta avstand fra den humanistiske tradisjonen og ikke lenger sette mennesket i sentrum. Post-humanisme betyr altså ikke «etter mennesket», men snarere «etter humanismen» og denne tankeretningens vane med å sette mennesket og dets tilsynelatende rasjonelle tenkning i høysetet. I sin bok Posthuman feminism viser Rosi Braidotti (2022) hvordan det rasjonelle mennesket i den humanistiske tradisjonen ikke er et hvilket som helst menneske, men en helt bestemt versjon, nemlig den hvite, europeiske, heteroseksuelle, eiendomsbesittende mannen som også nyter privilegiene det innebærer å være lovlig statsborger i det landet han bor i, og som innehar retten til å skrive den offisielle historien. Her kan vi kjenne igjen mye av den grunnleggende kritikken i feministisk teori. Posthumanismen går imidlertid lenger enn dette og hevder at denne sentreringen av en viss type mann og mannlighet har ført til undertrykkelse og andregjøring av absolutt alle andre livsformer: Kvinner og personer som identifiserer seg som LHBT, blir forstått som «seksualiserte Andre», «Black and Indegenous people»1 (s. 18) som «rasialiserte Andre» og dyr og planter som «naturaliserte Andre». I et forsøk på å arbeide seg ut av denne humanistiske arven leter posthumanistiske teoretikere etter andre måter å forstå mennesket på, måter som fremhever våre relasjonelle tilbøyeligheter og behov og vår dype samhørighet med verden for øvrig, ikke bare i form av mellommenneskelige relasjoner, men forstått som vårt gjensidige forhold til naturen, til andre dyr og, ikke minst, til verdens materialitet – til ting.

I et forsøk på å desentrere mennesket – altså å fjerne mennesket fra plassen som «alle tings selvfølgelige midtpunkt» – understreker posthumanistiske teoretikere at også andre livsformer og entiteter har agens, forstått som evnen til å handle og å gjøre en forskjell i verden. Dette kan i utgangspunktet være en litt fremmed tanke. Det er en selvfølge for oss at mennesker kan handle – gjøre eller utføre noe – og til en viss grad kan vi tillegge dyr slike egenskaper, men hvordan kan ting sies å være reelle aktører i vår virkelighet? Slik enkelte posthumanistiske teoretikere ser det, trenger man ikke en intensjon bak handlingen for at den skal innebære agens. Mennesker, dyr, natur og ting intra-agerer med hverandre, de berører og konstituerer hverandre og konstitueres også gjennom denne gjensidige samhandlingen. Deri ligger også agensen; ikke som en egenskap noe eller noen har, men som en stadig pågående (re)strukturering av verden (Barad, 2003). Hva menneskelig subjektivitet er – altså hvordan vi skaper og forstår vårt «selv» – må også forstå i lys av dette. Slik Braidotti (2019) ser det, er mennesker ikke bare «i seg selv», men flerdimensjonalt relasjonelle: Vi er forbundet i og med oss selv, med andre og med verden på én og samme tid, og blir til i dette mangespektrede landskapet.

Posthumanismen ser kritisk på de grunnleggende normene og oppfatningene knyttet til hva det vil si å være menneske og menneskelig, og hvem eller hva som kan få status som handlende i verden. Samtidig granskes og utfordres humanismens virkninger. Å sette mennesker og menneskenes behov i sentrum har medvirket til at vi er i ferd med å få en planet som ikke er beboelig for alle. I musikkpedagogisk sammenheng er posthumanistisk tenkning i ferd med å få fotfeste, men kun noen få bidrag finnes innenfor det nordiske fagområdet (Fjeldstad, 2023; Jenssen, 2022). Posthumanistisk tenkning kan sies å utfordre musikkpedagogers forståelse både av hvem og av hva som egentlig er i spill når musikk skapes og undervises.




Hva er musikk?

På de foregående sidene har du fått møte teoretiske perspektiver som utfordrer en del vante holdninger og forestillinger relatert til for eksempel kjønn, etnisitet og menneskets plass i verden. Men kan fenomenet og begrepet musikk plukkes fra hverandre, diskuteres og granskes kritisk på samme måte? Finnes det normer for hva som regulerer hva som kan regnes som musikk og ikke, og i tilfelle hva består de av?

I et forsøk på å definere hva musikk er, skriver Even Ruud: «Musikk er en kunstform som bruker lyd organisert i tid til å skape berikende opplevelser gjennom lytting, dans eller framføring» (Ruud, 2021, første avsnitt). Dette er imidlertid en relativt vag og åpen beskrivelse som åpner for en mengde ulike former for «lyd organisert i tid», og det blir også påpekt at det ikke egentlig er så lett å gi en enhetlig oppsummering av musikk som fenomen hvis all verdens musikk skal tas i betraktning. Likevel har vi en tendens til å gjenkjenne musikk som nettopp musikk når vi hører den. Men kan musikk sies å være produktet av organisering av lyd i tid, eller er det noe vi gjør, altså selve aktiviteten?

Innenfor det musikkpedagogiske området har Christopher Smalls tanker om musikk fått relativt stor gjennomslagskraft. I boken Musicking: The meanings of performing and listening (Small, 1998) utvikler han en teori om musikk som handling og som medium for sosial organisering som jeg vil forsøke å oppsummere i to hovedpunkter. For det første mener Small at musikk ikke kan forstås som et substantiv – en ting eller et produkt – men må forstås som et verb, altså en aktivitet, noe som gjøres, og som involverer alle menneskene som deltar. Han lager til og med et eget ord – musicking – for å beskrive denne aktiviteten og påpeker videre at det ikke bare er menneskene som lager den organiserte lyden som utfører handlingen, men også alle dem som deltar i selve iverksettelsen av aktiviteten: publikum, scenearbeidere, billettselgere og dørvakter, for å nevne noen. For Small er altså ikke det musikalske verket i seg selv viktig; det er selve samhandlingen som gjør musikken, og det å utøve den, til noe meningsfullt. Det er med andre ord i den sosiale musikalske aktiviteten at kunstformens dypere mening er å finne. Og her kommer vi også til det andre hovedpunktet i teorien: Small mener at vi, i og gjennom musikalsk samhandling, frembringer sosiale relasjoner som speiler dem som finnes i den virkelige verden, ikke slik disse faktisk er, men slik vi ideelt sett skulle ønske at de var. Gjennom å delta i musikalsk samhandling utforsker og lærer vi om denne formen for sosiale relasjoner. Dette er en interessant tanke sett i lys av de normkritiske teoretiske perspektivene som er beskrevet ovenfor. Hvis vi tar den på alvor, betyr det, i ytterste konsekvens, at dersom vi velger å delta i en form for musikalsk samhandling som er strengt hierarkisk, som er så elitepreget at den virker ekskluderende, eller der visse grupper av mennesker er forhindret fra å delta, så innebærer dette at de sosiale relasjonene som oppstår som følge av dette, er noe vi anser som et ideal, også på samfunnsnivå. I en mindre radikal tolkning kan vi si at Small anerkjenner musikkens kraft og potensial når det gjelder å uttrykke, forme og skape sosialt liv.

Akkurat som det finnes ulike forståelser av hva musikk er og gjør, eksisterer det mange måter å gruppere eller kategorisere ulike former for musikk på, i stiler, sjangere og tradisjoner. Ifølge David Brackett (2016) er musikalske sjangere bygd på en forståelse av at ulike former for musikk forholder seg til sett av konvensjoner som er gjenkjennbare, men som likevel er i konstant endring siden hvert nye tillegg til sjangeren i form av en låt eller et musikkstykke vil modifisere konvensjonene til en viss grad. Slik er sjangere del av et kategoriseringssystem som stadig forandrer seg, og som gjør det i samspill med utøvere, publikum og, ikke minst, musikkindustrien som har som mål å selge produkter som kan klassifiseres og dermed gjenkjennes som noe nettopp jeg ønsker å kjøpe. At systemet for sjangerkategorisering er i stadig utvikling, kan illustreres med følgende historie. I perioden 2013–2017 deltok jeg i et forskningsprosjekt der et av målene var å finne ut hva slags musikk som var beskrevet i norske masteroppgaver og doktorgradsavhandlinger innenfor musikkområdet, og med et spesielt fokus på når og hvordan populærmusikken gjorde sitt inntog på dette feltet (se Dyndahl et al., 2017). Etter at vi var ferdige med å lage et system for kategorisering og å gruppere musikken (som var fordelt på i alt 1695 oppgaver og avhandlinger) i de ulike kategoriene, utbrøt en av oss: «Vi har glemt å lage en kategori for russemusikk!» Sjangeren russemusikk hadde oppstått mens vi jobbet, nesten umerkelig for oss, men på det tidspunktet vi var ferdige, var det helt tydelig at russemusikk var å forstå som en egen sjanger, og at vårt kategoriseringssystem allerede hadde blitt litt gammeldags. Normene som regulerer hva som regnes som musikk, og ikke minst hva slags musikk som er av hvilken type, er altså under stadig forhandling. Trekker vi trådene tilbake til avsnittet om kultursosiologi, er disse normene, og hvordan vi tolker og anvender dem, tett forbundet med vårt behov for å skape, opprettholde og plassere oss i ulike kulturelle hierarkier.



Og hvordan kan vi forstå (musikk)pedagogikk?

Etter nå å ha diskutert fenomenet musikk kommer vi til det siste begrepet i den første delen av denne bokens tittel, nemlig pedagogikk. Kort forklart kan vi si at pedagogikk er læren om oppdragelse, undervisning og sosialisering. Ifølge Ingrid Maria Hanken og Geir Johansen (2021) favner pedagogikk som fagområde vidt, og dette gjelder også musikkpedagogikk. I et forsøk på å vise pedagogikkens bredde, og å samtidig anskueliggjøre hvordan denne bredden kan komme til uttrykk innenfor det musikkpedagogiske fagområdet, skriver de videre at «[pedagogikken] kan dreie seg om for eksempel hva som kjennetegner barns utvikling på forskjellige alderstrinn, hvordan hukommelsen fungerer, forskjeller i musikkpreferanser hos forskjellige sosiale lag, hva som ligger i begrepet musikalitet, og mye mer» (s. 23). Ruud legger liknende forståelser til grunn når han skriver: «Musikkpedagogikk kan defineres som studiet av musikkundervisning og musikalsk læring» (Ruud, 2016, s. 276), og videre at musikkpedagogisk tenkning også omfatter «verdispørsmål, betingelser og begrunnelser som styrer valg knyttet til undervisning og formidling av musikk» (s. 276).

Når det gjelder den generelle pedagogikken, anfører Hanken og Johansen (2021) at denne er tverrvitenskapelig og henter kunnskap fra mange ulike fagområder. Dette er også et trekk ved musikkpedagogikken. I et forsøk på å kartlegge hvilke vitenskapsdisipliner som bidrar inn i den musikkpedagogiske kunnskapsbasen, nevner Frede V. Nielsen (1997) blant annet musikkvitenskap, filosofi, antropologi, psykologi, naturvitenskap, språkvitenskap, sosiologi, etnologi og historie, i tillegg til pedagogikk. Dette gjør musikkpedagogikk til et mangefasettert fagområde, men som likevel har en distinkt identitet. I denne boken forstår jeg musikkpedagogikk som læren om oppdragelse, undervisning og sosialisering til, i, gjennom og i relasjon til musikk. I dette ligger hele tiden et fokus på læring og på den som lærer, enten dette er en elev som deltar i musikkundervisningen på skolen, en ungdom som spiller et instrument i regi av kulturskolen, en voksen deltaker i et amatørkor eller gamere som lærer musikalske konvensjoner gjennom å høre på og forholde seg til musikken som finnes i dataspill.

Hva musikkpedagogikk som fagområde er, og hva musikkpedagogiske forskere som forsøker å frembringe kunnskap som er relevant for dette fagområdet, egentlig bør beskjeftige seg med, har vært et område for debatt, forhandling og utvidelse de siste tiårene. Jeg skal kort gjøre rede for dette her, men vil også komme tilbake til det i kapittel 8. I 1990-årene forsøkte flere nordiske musikkpedagogiske forskere å definere hvilke musikkpedagogisk relaterte områder eller domener det var relevant å innhente kunnskap fra. Noen, som Harald Jørgensen (1995) og Frede V. Nielsen (1997), mente at det var viktig å avgrense dette området til å dreie seg om det vi kan kalle intensjonal undervisning, altså situasjoner der det var åpenbart at det fantes en lærer, en elev og en klar intensjon om at undervisning (og dermed, forhåpentligvis, læring) skulle foregå. Typiske arenaer for forskning og kunnskapsinnhenting ville da være grunnskolens musikkundervisning, undervisningen som ble gitt i kulturskolene og i høyere musikkutdanning. Andre, som Bengt Olsson (1995) og Kai Karma (1995), mente at en slik innskrenkning ville være uheldig siden musikalsk læring foregikk på mange ulike arenaer, og man heller ikke kunne vite sikkert hvilke pedagogiske utfordringer man ville støte på i fremtiden, og hva slags forskningsbasert kunnskap som ville kunne være med på å løse disse. Vi skal senere i boken se hvordan denne debatten påvirket hva det ble forsket på, men også hvordan det ble undervist, samt synet på hva som ble forstått som undervisning, og hva det vil si å ha en pedagogisk intensjon. I dette introduksjonskapittelet er debatten som foregikk i 1990-årene, først og fremst nevnt fordi den illustrerer en tanke som gjennomsyrer denne boken, nemlig at forståelser og definisjoner, og normene som regulerer dem, er i stadig endring. Dette gjelder også forståelser av musikkpedagogikk og hva som til enhver tid regnes som musikkpedagogiske handlinger, kunnskaps- og virkeområder.

I tidligere nordiske musikkpedagogiske gjennomganger av kritisk teori og kritisk pedagogikk er de maktkritiske teoretiske retningene jeg har beskrevet tidligere i dette kapittelet, ikke med i det hele tatt (Nielsen, 1998) eller nevnt i bare svært begrenset grad (Hanken & Johansen, 2021). Dette kan ha flere årsaker, men den viktigste er kanskje at mye av litteraturen jeg henviser til, ikke var skrevet eller i hvert fall ikke var allment kjent da forfatterne det gjelder, opprinnelig lagde sine gjennomganger.2 Som jeg skrev i begynnelsen av dette kapittelet, er en av grunnene til at denne boken har blitt til, at jeg ønsker at du som musikk(lærer)student skal utvikle en kritisk bevissthet til tradisjonene og feltet du skal jobbe innenfor. Dette gjøres etter min mening best når tankeverktøyene man har til rådighet, ligger tett opp til og, så langt det er mulig, gjenspeiler samfunnsforholdene i vår egen tid. Slik kan man også si at denne boken er ment som en oppdatering av den musikkpedagogiske kunnskapsbasen. I tillegg til at musikkpedagogikk forstås slik jeg definerer det ovenfor, som læren om musikalsk oppdragelse, undervisning og sosialisering og med et gjennomgående fokus på læring, er det en viktig dimensjon i og for denne boken at dette skjer i et pluralistisk og flerkulturelt samfunn, der verdigrunnlag og tilhørende normer ikke er enhetlige og dermed aldri kan eller skal tas for gitt. Og det er her den andre delen av bokens tittel kommer inn: Mangfold og ansvar. I et samfunn der mangfold finnes, utøves og stadig utvikler seg langs mange ulike akser, blir det pedagogens ansvar å vite om og å kunne håndtere et slikt mangfold for å kunne ivareta elever med ulike bakgrunner, erfaringer, legninger og forutsetninger. Å kunne utøve normkritisk musikkpedagogisk praksis blir dermed en forutsetning for god, profesjonell yrkesutøvelse og for at du som lærer kan bidra til å opprettholde og videreutvikle demokratiske prinsipper og praksiser. I den overordnede delen av læreplanen fremheves det at skolens opplæring skal trene elevene i «å tenke kritisk, lære seg å håndtere meningsbrytninger og respektere uenighet» (Utdanningsdirektoratet, 2020b, s. 15) som en del av det å utvikle forståelse for hva demokrati og medborgerskap handler om. Normkritisk musikkpedagogikk utøvet i praksis vil nettopp kunne bidra til å utvikle denne typen ferdigheter og tankemåter, og vil dermed kunne utgjøre en viktig byggestein i opplæringen i og til demokrati.



Sammenfatning og litt om bokens oppbygning

I dette kapittelet har jeg forsøkt å gi deg et godt grunnlag for å forstå denne boken som helhet. Jeg har fortalt deg hva som er mitt utgangspunkt for å skrive den, og jeg har skrevet frem definisjoner av de viktigste begrepene den er bygd opp rundt. Videre har jeg gitt deg en oversikt over de normkritiske teoretiske perspektivene mesteparten av forskningsarbeidene du kommer til å møte i de neste kapitlene, har som forståelsesrammer. Jeg har også vist deg hva som kjennetegner musikkpedagogikk som fag- og forskningsområde, og skrevet litt om hvordan dette feltet har utviklet seg gjennom de siste tiårene. Til sist har jeg koblet normkritiske forståelser til det å leve og arbeide i et samfunn preget av mangfold, og jeg har tatt meg friheten å påstå at det å tenke og handle normkritisk er en forutsetning for å kunne være en god musikkpedagog i en slik samfunnstype. De gjenværende åtte kapitlene av denne boken utdyper ulike sider av dette fra tre ulike vinkler. I bokens del 1, som består av kapittel 2, 3 og 4, tar jeg utgangspunkt i ulike deler av musikere og musikkpedagogers egne historiske forutsetninger og undervisningstradisjoner og undersøker dem med et normkritisk blikk. Sentrale spørsmål her er hvordan normer formidles gjennom og regulerer historiske praksiser og de historiene som fortelles om og av musikere og musikkarbeidere av ulike slag, og hvordan ulike metoder som er i bruk i musikkpedagogisk praksis, også fungerer som bærere av normer og standarder. Jeg undersøker også hvilke verdier og forståelser som ligger under og er innbakt i den undervisningstradisjonen som kanskje er den mest utbredte i musikkundervisning, nemlig mesterlære. Disse tre kapitlene er ment som et utgangspunkt for å utvikle en kritisk forståelse av tenkemåter, praksiser og tradisjoner du antakelig kjenner ganske godt, og som du kanskje selv har vært en del av over lang tid. Del 2, som omfatter kapittel 5, 6, 7 og 8, har jeg skrevet med et litt annet utgangspunkt. Her har målet vært å nettopp vise ulike aspekter av det mangfoldet jeg hevder preger samfunnet, og å gi deg en forståelse av hvordan dette samvirker med musikk og dermed med musikkpedagogisk virksomhet. De tre første av disse kapitlene har derfor fokus på kjente variabler som kjønn og seksualitet, kultur og etnisitet, sosial klasse og funksjonsnivå, fordi det ofte er langs disse aksene at vi forstår og merker mangfold. Ikke minst vil forskjeller i disse variablene innebære at mennesker har ulike utgangspunkter for å forholde seg til og å lære musikk, og dette er det viktig at du som kommende musiker og musikkpedagog har kunnskap om. Det fjerde kapittelet i bokens andre del er direkte rettet mot dette saksområdet, men på en litt annen måte: Her er målet mitt å gi deg en bred oversikt over de mangfoldige måtene og arenaene vi lærer musikk på, i særdeleshet utenfor de formelle undervisningskontekstene. Dette er også viktig kunnskap å ha med seg som musikkpedagog når du skal forsøke å forstå elevers forutsetninger og hva de allerede har med seg av kunnskaper og ferdigheter, når du møter dem i de sammenhengene der du selv underviser. I bokens avslutning – kapittel 9 – har jeg hatt som ambisjon å gi deg noen eksempler på hvordan normkritisk musikkpedagogikk kan se ut i praksis. Jeg har valgt å ikke gå i detalj og beskrive ferdige undervisningsopplegg, men har likevel gitt deg noen konkrete rammer du kan arbeide innenfor, hvis du vil.

Mye av forskningen som er trukket frem, vektlagt og brukt som eksempler i bokens ulike kapitler, er gjennomført i Norge og i de øvrige nordiske landene. Dette er et helt bevisst valg fra min side og er gjort både for at eksemplene jeg skriver frem, skal ha størst mulig relevans for norske forhold, og for å gi deg som leser oppdatert og dagsaktuell kunnskap om det nordiske musikkpedagogiske (forsknings)feltet. Du vil også finne forskning og eksempler fra mange andre deler av verden som jeg tror og håper vil fremstå som like relevant i den sammenhengen de forekommer. Til sammen håper jeg at denne boken vil bidra til å gjøre deg godt rustet til å ta det ansvaret som påligger pedagoger av alle slag som skal ut og virke i samfunnet. Vi er forventet å undervise i våre respektive fag og å bidra til at dem vi underviser, utvikler kunnskaper og ferdigheter. Innbakt i dette ligger også et ansvar for å ta vare på hverandre som mennesker. Hanken (2004) minner om at vi som pedagoger hele tiden tar valg og beslutninger som har konsekvenser for andre, og i den forbindelse viser hun til filosofen Knud E. Løgstrups tanker om ansvaret og alvoret som en slik posisjon er forbundet med. For igjen å understreke dette velger jeg å avslutte dette kapittelet med å sitere Hankens parafrasering av Løgstrups utsagn: «[A]lle nære mellommenneskelige relasjoner [innebærer] at vi holder noe av et annet menneskes liv i vår hånd, og at vi er hverandres skjebne» (s. 133).




Refleksjonsoppgaver

Siden denne boken er ment å brukes i undervisning, har jeg lagt inn oppgaver som kan benyttes til felles refleksjon over bokens temaer. Etter hvert kapittel vil du finne forslag til spørsmål som kan brukes til dette formålet.


	Kjenner du deg igjen i antakelsene jeg gjør om deg i introduksjonsdelen av dette kapittelet? Hvis svaret er ja, på hvilke måter? Hva er det eventuelt som ikke stemmer? Hva kan være problematisk med å gjøre slike antakelser om andre?


	Har du selv blitt møtt med negative reaksjoner når du har brutt med etablerte normer, i musikklivet eller andre steder? Gi eksempler!


	Hvilke normer og verdigrunnlag oppfatter du har ligget til grunn for den musikkundervisningen du selv har fått så langt? Har du blitt opplært i kritisk tenkning som del av denne undervisningen?


	Hva er musikk for deg?


	Hvordan tenker du at de fire normkritiske teoretiske retningene jeg har presentert ovenfor, er koblet til bokens undertittel, «Mangfold og ansvar»?







Her kan du lese mer

All litteraturen som er brukt som underlag for å skrive denne boken, finnes selvfølgelig i litteraturlisten helt bakerst. Samtidig har jeg lagt inn forslag til lesetips på slutten av hvert kapittel slik at du som har lyst til å lese mer, har lett tilgang til informasjon om bøker og artikler som utdyper det aktuelle kapittelets temaer.


	Braidotti, R. (2022). Posthuman feminism. Polity Press.


	Hanken, I.M. (2004). Musikkundervisningens etikk. I G. Johansen, S. Kalsnes & Ø. Varkøy (Red.), Musikkpedagogiske utfordringer: Artikler om musikkpedagogisk teori og praksis (s. 122–134). Cappelen Akademisk Forlag.


	Larsen, H. (2019). Den nye kultursosiologien (2. utg.). Universitetsforlaget.


	Ruud, E. (2016). Musikkvitenskap. Universitetsforlaget.


	Røthing, Å. (2020). Mangfoldskompetanse og kritisk tenkning: Perspektiver på undervisning. Cappelen Damm Akademisk.






1  I denne boken har jeg valgt å følge Språkrådets anbefaling om å redusere omtalen av hudfarge så mye som mulig, siden slik omtale kan virke belastende (Språkrådet, u.å.). Jeg har imidlertid valgt å bruke adjektivet «hvit» siden det er et etablert begrep i mye av litteraturen jeg bygger på, og ofte betegner en form for dominans som det er nødvendig å underlegge et normkritisk blikk. I et par tilfeller (som her) har jeg valgt å sitere forfatterens måte å omtale hudfarge på, fordi det er gjort for å betegne en viss type undertrykkelse eller ubalanse i maktforhold som det er viktig å anerkjenne. Der jeg senere selv omtaler liknende forhold, har jeg valgt å bruke adjektivet «melaninrik», siden dette ifølge Språkrådet er et ord som oppfattes som relativt nøytralt.



2  Den første utgaven av Nielsens Almen musikdidaktik kom i 1994, og Hanken og Johansens Musikkundervisningens didaktikk ble utgitt første gang i 1998.

